钦定古今图书集成/明伦汇编/氏族典/第540卷 > 《廖用贤尚友录》 > 翟守素
## 钦定古今图书集成/明伦汇编/氏族典/第540卷 > 《廖用贤尚友录》 > 翟守素

按《宋史翟守素传》：“守素，济州任城人。父溥，晋左司御
率府率。守素以父任为殿直。历汉、周，迁供奉官，领承
天副使。乾德中，为引进副使，从王全斌伐蜀。蜀平，擢
判四方馆。开宝三年，命为剑南十州都巡检使。太平
兴国三年，钱俶献浙右之地，诏守素为两浙诸州兵
马都监，安抚诸郡，人心甚悦，即以知杭州，岁满，为西”
京巡检使。雍熙二年，改知延州。四年，留充天雄军兵
马钤辖、知大名府，改知潞州。会建方田，命为代北方
田都部署、并州兵马钤辖。从屯夏州，改知凤翔府。淳
化中，夏帅赵保忠上言“其弟继迁诱戎人为寇，宜求
援师”，诏守素率兵复屯夏州。未几，又徙石州。以老病
上疏求归本郡，从之。三年，卒，年七十一。守素逮事四
朝，绵历内职，五十馀年。性谨慎，宽仁容众，所至有治
绩。